CELEX: 52018PC0563
Language: mt
Date: 2018-07-31
Title: Proposta għal DEĊIŻJONI TA’ IMPLIMENTAZZJONI TAL-KUNSILL li taħtar il-membri tal-bord previsti fl-Artikolu 14(3) tar-Regolament (UE) 2017/1939

IL-KUMMISSJONI EWROPEA
            Brussell, 31.7.2018
            COM(2018) 563 final
            2018/0296(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li taħtar il-membri tal-bord previsti fl-Artikolu 14(3) tar-Regolament (UE) 2017/1939
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Ir-Regolament tal-Kunsill (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) ġie adottat fit-12 ta’ Ottubru 2017 u daħal fis-seħħ fl-20 ta’ Novembru 2017
                     1
                  . F’konformità mal-Artikolu 20 ta’ dak ir-Regolament, il-Kummissjoni hija responsabbli għall-istabbiliment u l-operat amministrattiv inizjali tal-UPPE, sakemm dan tal-aħħar ikollu l-kapaċità li jimplimenta l-baġit tiegħu stess. Il-Kummissjoni qed tagħmel l-isforzi kollha meħtieġa sabiex taċċerta li l-UPPE jkun stabbilit f’qasir żmien. F’konformità mal-Artikolu 120 tar-Regolament u wara fażi ta’ żvilupp ta’ tliet snin, il-Kummissjoni għandha l-għan li l-UPPE jkun operazzjonali sa tmiem l-2020. 
               
               
                  Aspett ewlieni għall-funzjonament tal-UPPE jikkonċerna l-għażla u l-ħatra tal-persunal tagħha, b’mod partikolari tal-Kap Prosekutur Ewropew u tal-Prosekuturi Ewropej. Sabiex jintgħażel il-Kap Prosekutur Ewropew u l-Prosekuturi Ewropej tal-UPPE, l-Artikolu 14(3) tar-Regolament (UE) 2017/1939 jipprevedi li l-Kunsill għandu jistabbilixxi r-regoli ta’ ħidma tal-bord tal-għażla u għandu jadotta deċiżjoni li taħtar lill-membri tiegħu fuq proposta mill-Kummissjoni. Għal dan l-għan, fil-25 ta’ Mejju 2018 il-Kummissjoni adottat proposta għal Deċiżjoni ta’ Implimentazzjoni tal-Kunsill b’Anness li jistabbilixxi r-regoli ta’ ħidma tal-bord tal-għażla
                     2
                  . 
               
               
                  Sabiex ikun stabbilit il-bord tal-għażla previst fl-Artikolu 14(3) tar-Regolament (UE) 2017/1939, il-Kummissjoni tipproponi Deċiżjoni ta’ Implimentazzjoni tal-Kunsill għall-ħatra tal-membri tal-bord. F’konformità mal-Artikolu 14(3) tar-Regolament (UE) 2017/1939, il-Kummissjoni tipproponi tnax-il membru għall-bord tal-għażla, magħżula minn fost dawk li kienu membri tal-Qorti tal-Ġustizzja u tal-Qorti tal-Awdituri, dawk li kienu membri nazzjonali tal-Eurojust, membri tal-qrati supremi nazzjonali, prosekuturi ta’ livell għoli u avukati ta’ kompetenza rikonoxxuta. Waħda mill-persuni magħżula keient proposta mill-Parlament Ewropew fil-31 ta’ Mejju 2018. Il-Kummissjoni qieset il-ħtieġa li jiġi żgurat bilanċ f’termini ta’ distribuzzjoni ġeografika, l-ugwaljanza bejn is-sessi tas-sistemi ġuridiċi tal-Istati Membri li jieħdu sehem fl-UPPE.
               
            
            
               •Konsistenza mad-dispożizzjonijiet tal-politika eżistenti fil-qasam ta’ politika
            
            
               
                  L-istabbiliment tal-UPPE huwa previst mill-Artikolu 86 tat-Trattat dwar il-Funzjonament tal-Unjoni Ewropea (TFUE). L-UPPE se jkun l-ewwel korp tal-UE b’setgħat ta’ investigazzjoni u prosekuzzjoni kriminali ta’ reati li jaffettwaw l-interessi finanzjarji tal-Unjoni u se jkun attur kompletament ġdid fix-xenarju ġudizzjarju Ewropew. L-UPPE huwa mistenni li jkollu politika ta’ prosekuzzjoni aktar konsistenti u aktar effettiva għar-reati li jaffettwaw il-baġit tal-UE, b'mod li jwassal għal għadd akbar ta’ prosekuzzjonijiet, kundanni u livell ogħla ta’ rkupru ta’ fondi tal-Unjoni li jkunu ntilfu b’mod frawdolenti.
               
               
                  Bit-tressiq ta’ din il-proposta għal Deċiżjoni ta’ Implimentazzjoni tal-Kunsill li taħtar il-membri tal-bord li jagħżel il-Kap Prosekutur Ewropew u l-Prosekuturi Ewropej tal-UPPE, il-Kummissjoni qed taqdi l-obbligu tagħha skont l-Artikolu 14(3) tar-Regolament (UE) 2017/1939. Din il-proposta tippermetti li jiġi stabbilit il-bord tal-għażla, b’hekk jinbdew il-proċeduri meħtieġa għall-għażla u għall-ħatra tal-Kap Prosekutur Ewropew u tal-Prosekuturi Ewropej tal-UPPE. Din il-proposta hija għalhekk konsistenti fl-intier tagħha mad-dispożizzjonijiet ta’ politika eżistenti fil-qasam rispettiv ta’ politika.  
               
            
            
               •Konsistenza ma’ politiki oħra tal-Unjoni
            
            
               
                  Din l-inizjattiva hija konsistenti ma’ politiki u ma’ żviluppi leġiżlattivi oħra tal-Unjoni bl-għan li tissaħħaħ il-protezzjoni tal-interessi finanzjarji tal-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Din il-proposta hija bbażata fuq l-Artikolu 291 TFUE flimkien mal-Artikolu 14(3) tar-Regolament tal-Kunsill (UE) 2017/1939.  
               
            
            
               •Sussidjarjetà (għall-kompetenza mhux esklużiva) 
            
            
               
                  F’konformità mal-Artikolu 14(3) tar-Regolament (UE) 2017/1939, il-Kummissjoni hija legalment obbligata li tippreżenta proposta għall-ħatra tal-membri tal-bord tal-għażla mill-Kunsill. Din il-proposta ssegwi l-proposta tal-Kummissjoni għal Deċiżjoni ta’ Implimentazzjoni tal-Kunsill b’Anness li jistabbilixxi r-regoli ta’ ħidma tal-bord tal-għażla. Din il-proposta hija essenzjali sabiex jiġi aċċertat li l-bord tal-għażla jkun stabbilit sabiex jagħżel u jaħtar f’qasir żmien il-Kap Prosekutur Ewropew u l-Prosekuturi Ewropej tal-UPPE.  
               
            
            
               •Proporzjonalità
            
            
               
                  Din il-proposta hija limitata għal dak li huwa meħtieġ sabiex jinkisbu l-objettivi proposti u hija għalhekk konformi mal-prinċipju tal-proporzjonalità. Din il-proposta hija direttament marbuta mad-dħul fis-seħħ tar-Regolament (UE) 2017/1939 u hija fundamentali biex ikun żgurat li l-UPPE jiġi stabbilit f’qasir żmien. 
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
         
         
            
               •L-evalwazzjonijiet ex post / il-kontrolli tal-idoneità tal-leġiżlazzjoni eżistenti
            
            
               
                  Minħabba l-mira speċifika u n-natura limitata ta’ din il-proposta, u l-fatt li din tikkonforma mal-obbligu impost fuq il-Kummissjoni fl-Artikolu 14(3) tar-Regolament tal-Kunsill 2017/1939, ma sarux evalwazzjonijiet ex post, konsultazzjonijiet mal-partijiet ikkonċernati u valutazzjoni tal-impatt.
               
            
            
               4.IMPLIKAZZJONIJIET GĦALL-BAĠIT
            
            
               
                  Din il-proposta ma għandha l-ebda implikazzjoni fuq il-baġit. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Minħabba n-natura ta’ din il-proposta, ma hemm l-ebda ppjanar ta’ implimentazzjoni assoċjat ma’ din il-miżura. 
            
            
               •Dokumenti ta’ spjegazzjoni (għad-Direttivi)
            
            
               
                  Il-proposta ma għandhiex bżonn ta’ Dokumenti ta’ Spjegazzjoni dwar it-traspożizzjoni. 
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  L-Artikolu 1 jistipula li għal perjodu ta’ erba’ snin mid-data tad-dħul fis-seħħ imsemmija fl-Artikolu 2, it-tnax-il persuna reklutati għandhom jinħatru membri tal-bord previst fl-Artikolu 14(3) tar-Regolament (UE) 2017/1939. 
               
            
            
               2018/0296 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li taħtar il-membri tal-bord previsti fl-Artikolu 14(3) tar-Regolament (UE) 2017/1939
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”), u b’mod partikolari l-Artikolu 14(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
         
         
            
               (1)Skont l-Artikolu 14(3) tar-Regolament (UE) 2017/1939, għandu jitwaqqaf bord tal-għażla sabiex ifassal lista preselettiva ta’ kandidati kwalifikati għall-pożizzjoni ta’ Kap Prosekutur Ewropew u biex jipprovdi opinjoni motivata dwar il-kwalifiki ta’ kandidati għal Prosekuturi Ewropej. 
            
            
               (2)Ir-Regolament (UE) 2017/1939 jipprevedi li l-Parlament Ewropew u l-Kunsill jaħtru l-Kap Prosekutur Ewropew, bi qbil komuni, minn lista preselettiva ta’ kandidati kwalifikati li titfassal mill-bord tal-għażla. 
            
            
               (3)Ir-Regolament (UE) 2017/1939 jipprevedi wkoll li l-Kunsill jaħtar kull Prosekutur Ewropew minn fost tliet kandidati maħtura minn kull Stat Membru wara li jkun irċieva opinjoni motivata mill-bord tal-għażla.
            
            
               (4)Il-Bord tal-għażla jenħtieġ li jeżamina l-applikazzjonijiet għall-pożizzjoni ta’ Kap Prosekutur Ewropew u għall-pożizzjonijiet tal-Prosekuturi Ewropej fid-dawl tar-rekwiżiti stabbiliti fl-Artikoli 14(2) u 16(1) tar-Regolament (UE) 2017/1939, rispettivament, inkluż jekk hijiex iggarantita l-indipendenza tal-kandidati.   
            
            
               (5)Il-bord tal-għażla jenħtieġ li jikkonsisti minn tnax-il persuna magħżula minn fost dawk li kienu membri tal-Qorti tal-Ġustizzja u tal-Qorti tal-Awdituri, dawk li kienu membri nazzjonali tal-Eurojust, membri tal-qrati supremi nazzjonali, prosekuturi ta’ livell għoli u avukati ta’ kompetenza rikonoxxuta. 
            
            
               (6)Waħda mill-persuni tal-bord jenħtieġ li tkun proposta mill-Parlament Ewropew. Fit-31 ta’ Mejju 2018, il-Parlament ħatar lis-Sur Antonio Mura bħala l-membru tal-bord li għandu jiġi propost minnu. 
            
            
               (7)Il-Kummissjoni qieset il-ħtieġa għal bilanċ ġeografiku, bilanċ bejn is-sessi u r-rappreżentanza dovuta tas-sistemi ġuridiċi tal-Istati Membri parteċipanti fl-UPPE għas-sħubija fil-bord tal-għażla. 
            
            
               (8)Fost il-ħdax-il persuna proposti mill-Kummissjoni, hemm wieħed li kien membru tal-Qorti tal-Ġustizzja, wieħed li kien tal-Qorti tal-Awdituri, wieħed li membru nazzjonali tal-Eurojust, ħames prosekuturi ta’ livell għoli, żewġ membri ta’ qrati supremi nazzjonali u avukat wieħed ta’ kompetenza rikonoxxuta, li minnhom sitta huma rġiel u ħamsa nisa.  
            
            
               (9)L-Artikolu 14(3) tar-Regolament (UE) 2017/1939 jistipula li l-Kunsill jenħtieġ li jadotta deċiżjoni li taħtar il-membri tal-bord fuq proposta mill-Kummissjoni. 
            
            
               (10)Jenħtieġ għalhekk li l-membri tal-bord tal-għażla jiġu maħtura. 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Għal perjodu ta’ erba’ snin mid-data tad-dħul fis-seħħ imsemmija fl-Artikolu 2 ta’ din id-Deċiżjoni, il-persuni li ġejjin għandhom jinħatru membri tal-bord previst fl-Artikolu 14(3) tar-Regolament (UE) 2017/1939: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               Artikolu 2
            
            
               Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) ĠU L 283, 31.10.2017, p. 1
               
               
                  
                     (2)
                  
                        Proposta tal-Kummissjoni għal-Deċiżjoni ta’ implimentazzjoni tal-Kunsill dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) COM(2018) 318 final tal-25 ta’ Mejju 2018